'વિભાકરનું વ્યક્તિત્વ માપવામાં મારો પનો ટૂંકો પડે છે..' રમણિકે ફરીથી મલાવી મલાવીને વાત આગળ વધારી. 'આજ સુધી એ કુંવારો કેમ રહ્યો એ સાંભળતા અગાઉએ પરિવારના સભ્યોના આંતરસંબંધો સમજી લે, પહેલી નજરે ટપ્પીના પડે એ રીતે એ બધા એક સાથે રહે છે. વિભાકર અખાડિયન છે, ફિલ્મી હીરો જેવો સોહામણો છે, એ ઉપરાંત ચરતા ઘોડા વેચી આવે એવો કાબો છે. શકરાબાજ જેવી આંખ અને સરવા કાન છે, એટલે આઈ એમ શ્યૉર કે હરિવલ્લભદાસનો કલંકિત ઈતિહાસ એનાથી અજાણ્યો નથી. એની માતાના મૃત્યુનું રહસ્ય એ જાણે છે, છતાં તદ્દન નિર્લેપ રહીને જાણે કંઈ ખબર જ ના હોય એ રીતે એ ઘાતકી બાપની પડખે ઊભો રહ્યો છે. સામા પક્ષે, હરિવલ્લભદાસને પણ પોતાના ત્રણેય દીકરાઓમાં સૌથી વધુ વિશ્વાસ વિભાકર ઉપર જ છે. ધંધાની સમસ્યા હોય કે પારિવારિક પ્રોબ્લેમ, જ્યારે બાપ-દીકરાઓ વિશે એ અંગે ચર્ચા થાય ત્યારે વિભાકર જે બોલે એના ઉપર હરિવલ્લભદાસ વધુ ધ્યાન આપે છે...'